b'\n_START_ARTICLE_\nCondor andin\n_START_SECTION_\nSistematic\xc4\x83\n_START_PARAGRAPH_\nAceast\xc4\x83 specie a fost descris\xc4\x83 prima oar\xc4\x83 \xc3\xaen cea de-a zecea edi\xc8\x9bie a lucr\xc4\x83rii Systema naturae, 1758, a fondatorului biologiei sistematice, Carl Linn\xc3\xa9. \xc3\x8en aceast\xc4\x83 carte a fost trecut\xc4\x83 sub denumirea binominal\xc4\x83 de Vultur gryphus, nume folosit \xc8\x99i \xc3\xaen prezent. De asemenea, a primit \xc8\x99i nume de \xc8\x9b\xc4\x83ri \xc3\xaen care este r\xc4\x83sp\xc3\xa2ndit, astfel a fost numit \xc8\x99i condor argentinian, bolivian, chilian, columbian, ecuadorian sau peruan. Genului Vultur i se mai atribuia \xc8\x99i denumirea Voltur, iar cuv\xc3\xa2ntul \xe2\x80\x9e\xce\xb3\xcf\x81\xcf\x85\xcf\x80\xcf\x8c\xcf\x82\xe2\x80\x9d, din care deriv\xc4\x83 epitetul latin \xe2\x80\x9egryphus\xe2\x80\x9d, are o etimologie greac\xc4\x83, limb\xc4\x83 din care se traduce ca \xe2\x80\x9enas \xc3\xaencovoiat\xe2\x80\x9d. Denumirea cotidian\xc4\x83 \xe2\x80\x9econdor\xe2\x80\x9d, care se pronun\xc8\x9b\xc4\x83 la fel \xc3\xaen toate limbile europene contemporane, are origini \xc3\xaen America Latin\xc4\x83, provenind din vechea limb\xc4\x83 quechua, \xc3\xaen care vorbesc \xc8\x99i azi mul\xc8\x9bi amerindieni._NEWLINE_Specia condorului andin nu se bucur\xc4\x83 \xc3\xaenc\xc4\x83 de o clasificare sistematic\xc4\x83 exact\xc4\x83. A fost stabilit un consens care atribuie specia familiei condorilor americani (Cathartidae), unde, \xc3\xaen afar\xc4\x83 de condor, sunt incluse \xc3\xaenc\xc4\x83 5\xc2\xa0specii de p\xc4\x83s\xc4\x83ri. De\xc8\x99i toate cele 6 specii au o morfologie asem\xc4\x83n\xc4\x83toare \xc8\x99i aceea\xc8\x99i ni\xc8\x99\xc4\x83 ecologic\xc4\x83 ca vulturii Lumii Vechi, s-au repartizat \xc3\xaen familii diferite, \xc3\xaentruc\xc3\xa2t au evoluat din str\xc4\x83mo\xc8\x99i separa\xc8\x9bi unii de al\xc8\x9bii. Gradul de rudenie \xc3\xaentre familia condorilor americani \xc8\x99i subfamilia vulturilor Lumii Vechi r\xc4\x83m\xc3\xa2ne un motiv de dezbateri \xc8\x99tiin\xc8\x9bifice. Par s\xc4\x83 rezolve aceast\xc4\x83 problem\xc4\x83 descoperirile recente ale unor ornitologi, care, baz\xc3\xa2ndu-se pe experimente f\xc4\x83cute la nivelul moleculelor, au lansat ipoteza c\xc4\x83 cele mai apropiate rude ale condorilor sunt reprezentan\xc8\x9bii familiei berzelor (Ciconiidae), raport\xc3\xa2nd astfel condorii la ordinul Ciconiiformes (p\xc4\x83s\xc4\x83ri cu picioare lungi). Cercet\xc4\x83rile anterioare au atribuit familia Cathartidae, la fel ca vulturii Lumii Vechi, ordinului Falconiformes (p\xc4\x83s\xc4\x83ri r\xc4\x83pitoare diurne). Al\xc8\x9bi ornitologi rezerv\xc4\x83 condorilor un ordin aparte, numit Cathartiformes. Comitetul Sud-American pentru Clasificare Biologic\xc4\x83 (\xc3\xaen englez\xc4\x83 South American Classification Committee) \xc3\xaenc\xc4\x83 nu a aprobat nicio ipotez\xc4\x83 din cele enumerate, statutul condorului andin r\xc4\x83m\xc3\xa2n\xc3\xa2nd Incertae sedis, \xc3\xaens\xc4\x83 nu a exclus faptul c\xc4\x83 va clasifica condorii \xc3\xaen ordinul Falconiformes sau Cathartiformes (ceea nu a f\xc4\x83cut nici la 16 noiembrie 2008, ultima actualizare a situa\xc8\x9biei taxonomice a p\xc4\x83s\xc4\x83rilor sud-americane)_NEWLINE_Condorul andin este unicul reprezentant contemporan al genului Vultur (odinioar\xc4\x83 aici era inclus \xc8\x99i condorul californian Gymnogyps californianus),, astfel \xc3\xaenc\xc3\xa2t deseori el este numit pur \xc8\x99i simplu condor. Spre deosebire de situa\xc8\x9bia rudei sale nord-americane, studiat\xc4\x83 atent dup\xc4\x83 r\xc4\x83m\xc4\x83\xc8\x99i\xc8\x9bele sale pietrificate, dovezi privind existen\xc8\x9ba condorului andin \xc3\xaen epocile geologice mai vechi sunt foarte pu\xc8\x9bine. Studiind pu\xc8\x9binele fosile descoperite \xc3\xaen provincia bolivian\xc4\x83 Tarija, arheologii presupun c\xc4\x83 originile condorului andin s-ar g\xc4\x83si \xc3\xaen pliocen sau pleistocen, atunci c\xc3\xa2nd vie\xc8\x9buia o pas\xc4\x83re ceva mai mic\xc4\x83 dec\xc3\xa2t condorul de azi (subspecia disp\xc4\x83rut\xc4\x83 Vultur gryphus patruus).\n_START_SECTION_\nDescriere\n_START_PARAGRAPH_\nCondorul andin este cea mai mare pas\xc4\x83re din emisfera vestic\xc4\x83. Cu toate c\xc4\x83 lungimea de la cioc p\xc3\xa2n\xc4\x83 la coad\xc4\x83 m\xc4\x83soar\xc4\x83 cu 5\xc2\xa0cm mai pu\xc8\x9bin dec\xc3\xa2t la condorul californian, anvergura aripilor este mai mare dec\xc3\xa2t la acesta, m\xc4\x83sur\xc3\xa2nd 274\xe2\x80\x93310\xc2\xa0cm. Pe l\xc3\xa2ng\xc4\x83 acestea, condorul andin e mai greu; un mascul c\xc3\xa2nt\xc4\x83re\xc8\x99te 11\xe2\x80\x9315\xc2\xa0kg, iar o femel\xc4\x83 \xe2\x80\x94 7,5\xe2\x80\x9311\xc2\xa0kg. Distan\xc8\x9ba cap-coad\xc4\x83 a unui exemplar matur variaz\xc4\x83 \xc3\xaentre 117 \xc8\x99i 135\xc2\xa0cm. Trebuie men\xc8\x9bionat c\xc4\x83 m\xc4\x83surile prezentate au rezultat din m\xc4\x83sur\xc4\x83tori efectuate preponderent pe exemplare de condori \xc8\x9binu\xc8\x9bi \xc3\xaen captivitate._NEWLINE_Coloritul condorului este foarte contrastant \xc8\x99i expresiv. Penajul este aproape \xc3\xaen totalitate negru-str\xc4\x83lucitor, excep\xc8\x9bie servind \xe2\x80\x9egulera\xc8\x99ul\xe2\x80\x9d alb \xc8\x99i pufos \xc8\x99i marginile albe ale aripilor, eviden\xc8\x9biate la masculi (penele albe apar numai dup\xc4\x83 prima n\xc4\x83p\xc3\xa2rlire). Pe cap \xc8\x99i pe g\xc3\xa2t penele practic lipsesc, pielea primind \xc3\xaen aceste locuri nuan\xc8\x9be de la roz-pal p\xc3\xa2n\xc4\x83 la ro\xc8\x99u-violet \xc8\x99i cafeniu. P\xc4\x83s\xc4\x83rile \xc3\xae\xc8\x99i cur\xc4\x83\xc8\x9b\xc4\x83 sistematic capul de pene. Se presupune c\xc4\x83 lipsa penelor pe cap este o adaptare igienic\xc4\x83, dezvoltat\xc4\x83 de-a lungul evolu\xc8\x9biei, \xc3\xaen urma c\xc4\x83reia pielea este cur\xc4\x83\xc8\x9bat\xc4\x83 sub ac\xc8\x9biunea razelor ultraviolete \xc8\x99i a deshidrat\xc4\x83rii \xc3\xaen condi\xc8\x9biile climatice ale mun\xc8\x9bilor. Regiunea superioar\xc4\x83 a capului este u\xc8\x99or turtit\xc4\x83. La masculi, pe cap se eviden\xc8\x9biaz\xc4\x83 o creast\xc4\x83 c\xc4\x83rnoas\xc4\x83 de culoare ro\xc8\x99ie-\xc3\xaenchis\xc4\x83, iar pielea este foarte \xc3\xaencre\xc8\x9bit\xc4\x83, form\xc3\xa2nd \xe2\x80\x9ecercei\xe2\x80\x9d. Spa\xc8\x9biile goale ale pielii \xc3\xae\xc8\x99i schimb\xc4\x83 semnificativ culoarea (\xc3\xaen ro\xc8\x99u sau \xc3\xaen galben) la orice schimbare emo\xc8\x9bional\xc4\x83 (cum ar fi enervarea sau agita\xc8\x9bia) \xe2\x80\x94 un asemenea gest avertizeaz\xc4\x83 al\xc8\x9bi indivizi s\xc4\x83 nu se apropie. Ciocul este relativ lung, puternic, \xc3\xaencovoiat la cap\xc4\x83t, negru cu v\xc3\xa2rful galben, bine adaptat la sf\xc3\xa2\xc8\x99ierea c\xc4\x83rnii. N\xc4\x83rile intr\xc4\x83 \xc3\xaen cioc \xc8\x99i nu sunt desp\xc4\x83r\xc8\x9bite de nicio forma\xc8\x9biune osoas\xc4\x83. Culoarea irisului ochiului este c\xc4\x83pruie la masculi \xc8\x99i ro\xc8\x99ie-purpurie la femele. Genele lipsesc. La p\xc4\x83s\xc4\x83rile tinere penajul este cenu\xc8\x99iu-brun, pielea pe cap \xc8\x99i g\xc3\xa2t este mai \xc3\xaenchis\xc4\x83 la culoare, aproape neagr\xc4\x83, iar \xe2\x80\x9egulerul\xe2\x80\x9d e cafeniu._NEWLINE_Picioarele sunt de culoare cenu\xc8\x99ie-\xc3\xaenchis\xc4\x83. Degetul mijlociu este cel mai lung, iar cel posterior, din contr\xc4\x83, e foarte mic \xc8\x99i e a\xc8\x99ezat mai sus dec\xc3\xa2t celelalte. Ghearele sunt relativ drepte \xc8\x99i tocite, caracteristici care \xc3\xaenlesnesc apucarea \xc8\x99i ridicarea pr\xc4\x83zii, dar \xc8\x99i folosirea lor ca arm\xc4\x83, cum se \xc3\xaent\xc3\xa2mpl\xc4\x83 la vulturii Lumii Vechi.\n_START_SECTION_\nR\xc4\x83sp\xc3\xa2ndire\n_START_PARAGRAPH_\nCondorii andini sunt r\xc4\x83sp\xc3\xa2ndi\xc8\x9bi \xc3\xaen mun\xc8\x9bii Anzi, \xc3\xaen estul Americii de Sud. Demarca\xc8\x9bia nordic\xc4\x83 a arealului de r\xc4\x83sp\xc3\xa2ndire o reprezint\xc4\x83 statele Venezuela \xc8\x99i Columbia, \xc3\xaen care pas\xc4\x83rea este \xc3\xaent\xc3\xa2lnit\xc4\x83 foarte rar. Spre sud, arealul include \xc8\x99i regiuni muntoase ale unor \xc8\x9b\xc4\x83ri ca Ecuador, Peru, Chile, Bolivia \xc8\x99i perimetrul estic al Argentinei, p\xc3\xa2n\xc4\x83 la \xc8\x9aara de Foc. \xc3\x8en partea nordic\xc4\x83 a arealului condorii vie\xc8\x9buiesc doar la altitudini de 3.000\xe2\x80\x935.000\xc2\xa0m, \xc3\xaen timp ce \xc3\xaen restul arealului ei populeaz\xc4\x83 \xc8\x99i arii joase \xe2\x80\x94 poalele mun\xc8\x9bilor \xc8\x99i podi\xc8\x99uri. La \xc3\xaenceputul secolului al XIX-lea condorul putea fi \xc3\xaent\xc3\xa2lnit \xc3\xaen \xc3\xaentregul lan\xc8\x9b muntos al Americii Latine, \xc3\xaencep\xc3\xa2nd cu partea estic\xc4\x83 a Venezuelei \xc8\x99i termin\xc3\xa2nd cu extremitatea sudic\xc4\x83 a continentului, \xc3\xaens\xc4\x83 \xc3\xaen ultimul timp popula\xc8\x9bia acestei specii a cunoscut o diminuare cauzat\xc4\x83 de activit\xc4\x83\xc8\x9biile economice. Relieful arealului de r\xc4\x83sp\xc3\xa2ndire include at\xc3\xa2t v\xc3\xa2rfuri alpine, c\xc3\xa2t \xc8\x99i podi\xc8\x99uri relativ \xc3\xaentinse, locuri propice pentru patrulare de la \xc3\xaen\xc4\x83l\xc8\x9bime. Un asemenea land\xc8\x99aft este numit p\xc3\xa1ramo. Uneori, condorii migreaz\xc4\x83 accidental \xc3\xaen regiuni atipice habitatului lor, cum ar fi c\xc3\xa2mpiile Boliviei vestice \xc8\x99i ale Braziliei sud-estice, de\xc8\x99erturile din Chile \xc8\x99i Peru sau p\xc4\x83durile de fag din Patagonia.\n_START_SECTION_\nAspecte ecologice \xc8\x99i etologia speciei\n_START_PARAGRAPH_\nCondorii arat\xc4\x83 spectaculos c\xc3\xa2nd plutesc lin la \xc3\xaen\xc4\x83l\xc8\x9bimi mari, f\xc4\x83c\xc3\xa2nd cercuri \xc3\xaen curen\xc8\x9bii ascenden\xc8\x9bi de aer cald. \xc3\x8en timpul zborului, ei \xc3\xae\xc8\x99i \xc8\x9bin aripile orizontal \xc8\x99i drept (\xc3\xaentr-un singur plan), cu v\xc3\xa2rfurile pu\xc8\x9bin ridicate. Planarea este favorizat\xc4\x83 de o serie de tr\xc4\x83s\xc4\x83turi anatomice distinctive. Carena (osul sternului) nu este prea mare, iar mu\xc8\x99chii pectorali necesari pentru un zbor activ sunt slab dezvolta\xc8\x9bi. Acumul\xc3\xa2nd vitez\xc4\x83, condorii \xc3\xae\xc8\x99i fac foarte rar v\xc3\xa2nt cu aripile, utiliz\xc3\xa2nd eficient portan\xc8\x9ba maselor de aer pentru a-\xc8\x99i diminua propriul efort. Fondatorul teoriei evolu\xc8\x9bioniste, Charles Darwin, urm\xc4\x83rind zborul unui condor \xc3\xaen Patagonia, a observat c\xc4\x83 \xc3\xaentr-o jum\xc4\x83tate de or\xc4\x83 acesta nu \xc8\x99i-a f\xc4\x83cut elan deloc. Deseori, condorii obi\xc8\x99nuiesc s\xc4\x83 stea pe v\xc3\xa2rful st\xc3\xa2ncilor patrul\xc3\xa2ndu-\xc8\x99i regiunea, f\xc4\x83r\xc4\x83 a mai avea nevoie s\xc4\x83 pluteasc\xc4\x83. \xc3\x8en genere, condorii se desprind de sol cu mare efort \xc8\x99i lu\xc3\xa2ndu-\xc8\x99i un elan mare._NEWLINE_La fel ca al\xc8\x9bi condori americani, condorii andini au o deprindere neobi\xc8\x99nuit\xc4\x83 de a urina pe propriile picioare \xe2\x80\x94 urina se evapor\xc4\x83 asigur\xc3\xa2nd astfel r\xc4\x83corirea organismului. \xc3\x8en urma unor asemenea \xe2\x80\x9eproceduri\xe2\x80\x9d picioarele condorilor sunt acoperite de pete albe l\xc4\x83sate de acidul uric.\n_START_SECTION_\nAlimenta\xc8\x9bie\n_START_PARAGRAPH_\nPrincipala surs\xc4\x83 de alimenta\xc8\x9bie pentru condori o constituie le\xc8\x99urile mamiferelor de dimensiuni medii. \xc3\x8en c\xc4\x83utarea acestora ei adesea c\xc4\x83l\xc4\x83toresc pe distan\xc8\x9be lungi, str\xc4\x83b\xc4\x83t\xc3\xa2nd \xc3\xaen jur de 200\xc2\xa0km pe zi. Afl\xc3\xa2ndu-se departe de \xc8\x9b\xc4\x83rm, condorii prefer\xc4\x83 hoiturile copitatelor mari, cum sunt cerbii, guanaco, vitele cornute mari, care au fost r\xc4\x83puse de b\xc4\x83tr\xc3\xa2ne\xc8\x9be sau sl\xc4\x83biciune ori au fost ucise de pume. Afl\xc3\xa2ndu-se l\xc3\xa2ng\xc4\x83 \xc8\x9b\xc4\x83rm, ei deseori sf\xc3\xa2\xc8\x99ie hoituri ale mamiferelor marine aruncate pe uscat. \xc3\x8en afar\xc4\x83 de le\xc8\x99uri, condorii se mai hr\xc4\x83nesc \xc8\x99i cu ou\xc4\x83le p\xc4\x83s\xc4\x83rilor coloniale \xc8\x99i puii acestora. Litoralul reprezint\xc4\x83 o surs\xc4\x83 sigur\xc4\x83 de hran\xc4\x83, ceea ce face ca mul\xc8\x9bi condori s\xc4\x83 se stabileasc\xc4\x83 \xc3\xaen aceast\xc4\x83 zon\xc4\x83. C\xc4\x83ut\xc3\xa2nd hrana, pas\xc4\x83rea \xc3\xae\xc8\x99i folose\xc8\x99te \xc3\xaen primul r\xc3\xa2nd vederea excep\xc8\x9bional\xc4\x83. \xc3\x8en afar\xc4\x83 de c\xc4\x83utarea pr\xc4\x83zii, condorii andini urm\xc4\x83resc cu aten\xc8\x9bie \xc8\x99i mi\xc8\x99c\xc4\x83rile celorlalte p\xc4\x83s\xc4\x83ri r\xc4\x83pitoare din zon\xc4\x83. Cu unele dintre acestea, \xc3\xaen particular cu vulturii genului Cathartes, condorul \xc3\xaentre\xc8\x9bine rela\xc8\x9bii de simbioz\xc4\x83. Ace\xc8\x99ti vulturi pot sim\xc8\x9bi de la distan\xc8\x9b\xc4\x83 mare etilmercaptanul, un gaz emanat la cuib\xc4\x83rire de c\xc4\x83tre majoritatea p\xc4\x83s\xc4\x83rilor, dar, av\xc3\xa2nd un cioc pu\xc8\x9bin dezvoltat, nu pot sparge ou\xc4\x83le a\xc8\x99a cum o pot face condorii._NEWLINE_Condorii andini pot rezista f\xc4\x83r\xc4\x83 hran\xc4\x83 c\xc3\xa2teva zile la r\xc3\xa2nd, dar dup\xc4\x83 asta devoreaz\xc4\x83 c\xc3\xa2teva kilograme de carne la o mas\xc4\x83. C\xc3\xa2teodat\xc4\x83, dup\xc4\x83 o mas\xc4\x83 consistent\xc4\x83, condorii nu pot decola nici m\xc4\x83car cu elan. \xc3\x8entruc\xc3\xa2t anatomia picioarelor nu le permite condorilor s\xc4\x83 apuce \xc8\x99i s\xc4\x83 transporte prada, ei sunt nevoi\xc8\x9bi s\xc4\x83 o consume pe loc. Datorit\xc4\x83 faptului c\xc4\x83 se hr\xc4\x83ne\xc8\x99te cu hoituri, condorul, ca \xc8\x99i alte animale de acest tip, joac\xc4\x83 un rol primordial \xc3\xaen men\xc8\x9binerea echilibrului ecologic, sc\xc4\x83z\xc3\xa2nd riscul r\xc4\x83sp\xc3\xa2ndirii infec\xc8\x9biilor. \xc3\x8en zonele \xc3\xaen care popula\xc8\x9bia de condori s-a mic\xc8\x99orat, epizootia cadavrelor a devenit mai evident\xc4\x83 \xc8\x99i au ap\xc4\x83rut maladii periculoase pentru om.\n_START_SECTION_\nReproducere\n_START_PARAGRAPH_\nCondorii ating maturitatea sexual\xc4\x83 destul de t\xc3\xa2rziu \xc3\xaen compara\xc8\x9bie cu restul p\xc4\x83s\xc4\x83rilor: la v\xc3\xa2rsta de 5\xe2\x80\x936\xc2\xa0ani. Sunt unele dintre cele mai longevive p\xc4\x83s\xc4\x83ri \xe2\x80\x94 tr\xc4\x83iesc p\xc3\xa2n\xc4\x83 la 50\xc2\xa0ani \xe2\x80\x94 \xc8\x99i r\xc4\x83m\xc3\xa2n \xc3\xaen cuplu p\xc3\xa2n\xc4\x83 la moarte. \xc3\x8en timpul flirtului, pielea de pe capul masculului se umfl\xc4\x83 \xc8\x99i \xc3\xae\xc8\x99i schimb\xc4\x83 culoarea din roz-pal \xc3\xaen galben-aprins. Apropiindu-se de femel\xc4\x83, masculul \xc3\xae\xc8\x99i umfl\xc4\x83 g\xc3\xa2tul \xc8\x99i pieptul \xc8\x99i \xe2\x80\x9efluier\xc4\x83\xe2\x80\x9d. Apoi \xc3\xae\xc8\x99i desface aripile \xc8\x99i \xc3\xaen aceast\xc4\x83 manier\xc4\x83 defileaz\xc4\x83 \xc3\xaenaintea femelei, plesc\xc4\x83ind din limb\xc4\x83. Alt\xc4\x83 particularitate a reproducerii condorilor este dansul masculului, \xc3\xaen care acesta \xc3\xae\xc8\x99i desface pe jum\xc4\x83tate aripile \xc8\x99i sare, fluier\xc3\xa2nd \xc8\x99i puf\xc4\x83ind._NEWLINE_De obicei, condorii \xc3\xae\xc8\x99i fac cuibul la altitudini mari, de 3000\xe2\x80\x935000\xc2\xa0m. Acesta este confec\xc8\x9bionat pe pante abrupte, greu accesibile, de regul\xc4\x83 din ramuri a\xc8\x99ezate \xc3\xaentr-o semisfer\xc4\x83 nu prea mare. De-a lungul coastei statului Peru, unde se g\xc4\x83sesc doar st\xc3\xa2nci separate, ou\xc4\x83le sunt depuse direct \xc3\xaen cr\xc4\x83p\xc4\x83turile din bolovani. Condorii se reproduc o\xc2\xa0dat\xc4\x83 la doi\xc2\xa0ani, \xc3\xaen februarie\xe2\x80\x93martie. Femela depune unul sau dou\xc4\x83\xc2\xa0ou\xc4\x83 albe-alb\xc4\x83strii cu greutatea de cca.\xc2\xa0280\xc2\xa0g \xc8\x99i cu lungimea de 75\xe2\x80\x93100\xc2\xa0mm. Perioada de incuba\xc8\x9bie num\xc4\x83r\xc4\x83 54\xe2\x80\x9358\xc2\xa0zile \xc8\x99i clocesc ambii p\xc4\x83rin\xc8\x9bi. Dac\xc4\x83 oul dispare, femela depune rapid altul \xc3\xaen loc. Aceast\xc4\x83 deprindere este folosit\xc4\x83 de ornitologii ce se ocup\xc4\x83 de salvarea speciei, care \xe2\x80\x9efur\xc4\x83\xe2\x80\x9d de fiecare dat\xc4\x83 oul din cuib pun\xc3\xa2ndu-l \xc3\xaen incubator, cresc\xc3\xa2nd astfel rata de reproducere a condorilor._NEWLINE_Puii abia ecloza\xc8\x9bi sunt acoperi\xc8\x9bi de un strat sub\xc8\x9bire de puf, care se p\xc4\x83streaz\xc4\x83 p\xc3\xa2n\xc4\x83 c\xc3\xa2nd ace\xc8\x99tia ating dimensiunile unui matur. S-a observat c\xc4\x83 puii de condor \xc3\xae\xc8\x99i recunosc mama \xc3\xaen orice obiect pe care-l v\xc4\x83d \xc3\xaendat\xc4\x83 dup\xc4\x83 na\xc8\x99tere, de aceea \xc3\xaengrijitorii de la ferme \xc8\x99i gr\xc4\x83dini zoologice au grij\xc4\x83 s\xc4\x83 instaleze un manechin de condor matur l\xc3\xa2ng\xc4\x83 cuib. Ambii p\xc4\x83rin\xc8\x9bi \xc3\xae\xc8\x99i hr\xc4\x83nesc puiul, prelucr\xc3\xa2nd bine hrana \xc3\xaenainte s-o pun\xc4\x83 \xc3\xaen ciocul acestuia. Puii de condori cresc foarte \xc3\xaencet. \xc3\x8enva\xc8\x9b\xc4\x83 s\xc4\x83 zboare abia la v\xc3\xa2rsta de \xc8\x99ase\xc2\xa0luni, \xc8\x99i r\xc4\x83m\xc3\xa2n cu p\xc4\x83rin\xc8\x9bii p\xc3\xa2n\xc4\x83 la doi\xc2\xa0ani, c\xc3\xa2nd ace\xc8\x99tia z\xc4\x83mislesc alt pui. Condorii tineri \xc8\x99i adul\xc8\x9bii ne\xc3\xaemperechea\xc8\x9bi pot convie\xc8\x9bui \xc3\xaen grup, dar cuplurile tr\xc4\x83iesc totdeauna izolat de restul grupului. \xc3\x8en grupurile numeroase de condori rela\xc8\x9biile sociale sunt bine definite \xc8\x99i destul de avansate: cei mari au autoritate asupra celor mici iar masculii au autoritate asupra femelelor. Atunci c\xc3\xa2nd prada este prea mare, ea este \xc3\xaemp\xc4\x83r\xc8\x9bit\xc4\x83 \xc3\xaentre to\xc8\x9bi membrii grupului.\n_START_SECTION_\nRiscuri \xc8\x99i protec\xc8\x9bie\n_START_PARAGRAPH_\nCondorul andin a fost inclus \xc3\xaen Lista ro\xc8\x99ie a IUCN \xc3\xaen anul 2000, fiindu-i atribuit\xc4\x83 categoria NT (Near Threatened, din englez\xc4\x83 aproape amenin\xc8\x9bate), care reprezint\xc4\x83 speciile u\xc8\x99or amenin\xc8\x9bate. Mai devreme, \xc3\xaen 1970, specia a fost inclus\xc4\x83 \xc3\xaen lista speciilor pe cale de dispari\xc8\x9bie din SUA (englez\xc4\x83 United States Endangered Species list). Principalele cauze ale reducerii popula\xc8\x9biei de condori sunt distrugerea land\xc8\x99afturilor \xc3\xaen care ace\xc8\x99tia caut\xc4\x83 hrana \xc8\x99i otr\xc4\x83virea cu plumbul din cartu\xc8\x99ele cu care v\xc3\xa2n\xc4\x83torii \xc3\xaempu\xc8\x99cau animale. Cel mai mult sunt amenin\xc8\x9ba\xc8\x9bi indivizii din zona nordic\xc4\x83 a arealului, mai ales din Venezuela \xc8\x99i Columbia, unde sunt pe cale de dispari\xc8\x9bie. \xc3\x8entruc\xc3\xa2t condorii se adapteaz\xc4\x83 u\xc8\x99or la diferite condi\xc8\x9bii climaterice \xc8\x99i nu au inamici naturali, mortalitatea lor este sc\xc4\x83zut\xc4\x83, \xc3\xaens\xc4\x83 nici natalitatea nu e \xc3\xaenalt\xc4\x83, ceea ce-i face sensibili la consecin\xc8\x9bele activit\xc4\x83\xc8\x9bii economice a omului. Odinioar\xc4\x83, majoritatea fermierilor vedeau \xc3\xaen condori ni\xc8\x99te pr\xc4\x83d\xc4\x83tori care le atac\xc4\x83 vitele \xc8\x99i de aceea \xc3\xaei omorau \xc3\xaen mas\xc4\x83. Fiind o \xc8\x9bint\xc4\x83 destul de mare, erau u\xc8\x99or de \xc3\xaempu\xc8\x99cat. Drept consecin\xc8\x9b\xc4\x83, au fost introduse m\xc4\x83suri educative \xc8\x99i chiar legislative pentru a informa popula\xc8\x9bia despre preferin\xc8\x9bele alimentare ale condorilor._NEWLINE_\xc3\x8en lume exist\xc4\x83 numeroase parcuri zoologice care se ocup\xc4\x83 cu cre\xc8\x99terea condorilor pentru eliberarea ulterioar\xc4\x83 \xc3\xaen arealul natural de supravie\xc8\x9buire. Datorit\xc4\x83 tehnologiei noi de reproducere (\xe2\x80\x9efuratul\xe2\x80\x9d ou\xc4\x83lor), de la o femel\xc4\x83 sunt ob\xc8\x9binute 6 \xc8\x99i chiar 7\xc2\xa0ou\xc4\x83. Programul privind eliberarea \xc3\xaen natur\xc4\x83 a condorilor crescu\xc8\x9bi \xc3\xaen captivitate a dat primele roade \xc3\xaen anul 1989. La cre\xc8\x99terea condorilor, \xc3\xaengrijitorii au grij\xc4\x83 ca ace\xc8\x99tia s\xc4\x83 simt\xc4\x83 c\xc3\xa2t mai pu\xc8\x9bin prezen\xc8\x9ba uman\xc4\x83, \xc3\xaentruc\xc3\xa2t condorii se \xe2\x80\x9e\xc3\xaemprietenesc\xe2\x80\x9d repede cu oamenii \xc8\x99i nu simt fric\xc4\x83 fa\xc8\x9b\xc4\x83 de ei. Astfel, ei hr\xc4\x83nesc puii cu m\xc4\x83nu\xc8\x99i care amintesc de fizionomia unui condor adult. Dac\xc4\x83 puii devin prea apropia\xc8\x9bi cu oamenii, le este prejudiciat\xc4\x83 libertatea, ei nefiind circumspec\xc8\x9bi la adresa acestora. \xc3\x8enainte de a fi elibera\xc8\x9bi, condorii sunt \xc8\x9binu\xc8\x9bi trei luni \xc3\xaentr-o arie \xc3\xaenchis\xc4\x83 \xc8\x99i \xc3\xaentins\xc4\x83, unde au mai mult spa\xc8\x9biu de mi\xc8\x99care. Atunci c\xc3\xa2nd p\xc4\x83r\xc4\x83sesc parcul zoologic, le sunt prinse emi\xc8\x9b\xc4\x83toare care, trimi\xc8\x9b\xc3\xa2nd semnale prin intermediul sateli\xc8\x9bilor artificiali, \xc8\x9bin ornitologii la curent cu localizarea lor._NEWLINE_\xc3\x8entruc\xc3\xa2t cea mai apropiat\xc4\x83 rud\xc4\x83 \xe2\x80\x94 condorul californian \xe2\x80\x94 a fost conservat ca specie doar \xc3\xaen gr\xc4\x83dinile zoologice, \xc3\xaen 1988 Serviciul Statelor Unite pentru conservarea vie\xc8\x9bii s\xc4\x83lbatice \xc8\x99i subacvatice (englez\xc4\x83 US Fish and Wildlife Service) a hot\xc4\x83r\xc3\xa2t introducerea c\xc3\xa2torva zeci de condori andini \xc3\xaenainte de eliberarea condorilor californieni. Pentru a \xc3\xaempiedica r\xc4\x83sp\xc3\xa2ndirea acestor p\xc4\x83s\xc4\x83ri \xc3\xaentr-un mediu cu care nu s-au obi\xc8\x99nuit, au fost puse \xc3\xaen libertate numai femelele. Experimentul a reu\xc8\x99it \xc8\x99i to\xc8\x9bi indivizii adu\xc8\x99i au fost prin\xc8\x99i \xc8\x99i reintrodu\xc8\x99i \xc3\xaen America Latin\xc4\x83, locul lor ocup\xc3\xa2ndu-l condorii californieni.\n_START_SECTION_\nRolul \xc3\xaen cultur\xc4\x83\n_START_PARAGRAPH_\nCondorul andin este simbol na\xc8\x9bional al Argentinei, Peru, Boliviei, Chile, Columbiei \xc8\x99i Ecuadorului. \xc3\x8en ultimele patru el este \xc8\x99i pas\xc4\x83rea na\xc8\x9bional\xc4\x83. Joac\xc4\x83 un rol primordial \xc3\xaen cultura popoarelor andice, la fel ca vulturul cu cap alb \xc3\xaen America de Nord. Primele picturi rupestre reprezent\xc3\xa2nd acest animal au ap\xc4\x83rut cu cca. 4500\xc2\xa0ani \xc3\xaen urm\xc4\x83. \xc3\x8en mitologia triburilor indiene locale, condorul simbolizeaz\xc4\x83 Soarele \xc8\x99i este considerat conduc\xc4\x83torul Celeilalte Lumi. De asemenea, condorul este v\xc4\x83zut \xc8\x99i ca simbol al puterii \xc8\x99i s\xc4\x83n\xc4\x83t\xc4\x83\xc8\x9bii, astfel \xc3\xaenc\xc3\xa2t oasele lui \xc8\x99i alte organe ar avea propriet\xc4\x83\xc8\x9bi magice. Tocmai aceasta este una dintre cauzele din care condorii sunt v\xc3\xa2na\xc8\x9bi._NEWLINE_Ast\xc4\x83zi, condorul este \xc3\xaent\xc3\xa2lnit deseori \xc3\xaen literatur\xc4\x83, muzic\xc4\x83, iar \xc3\xaen Peru chiar \xc3\xaen cadrul coridelor, unde condorul este legat de spinarea unui taur care \xc3\xaencearc\xc4\x83 s\xc4\x83 scape de el, \xc3\xaens\xc4\x83 acesta \xc3\xael ciupe\xc8\x99te cu ciocul p\xc3\xa2n\xc4\x83 la s\xc3\xa2nge. De regul\xc4\x83, \xc3\xaen urma unei asemenea lupte condorul nu are nicio zg\xc3\xa2rietur\xc4\x83. Tot \xc3\xaen Peru este cunoscut un dans tradi\xc8\x9bional de carnaval, numit \xe2\x80\x9eTurkuy\xe2\x80\x9d (din quechua pas\xc4\x83re), \xc3\xaen care dansatorii imit\xc4\x83 v\xc3\xa2n\xc4\x83toarea de condori (\xc3\xaen quechua arranque del condor). Unul dintre ei, poreclit Rucu, reprezint\xc4\x83 \xc3\xaen mod satiric condorul, iar ceilal\xc8\x9bi \xe2\x80\x94 c\xc4\x83petenii indiene care vor s\xc4\x83-l omoare pentru c\xc4\x83 le-a atacat vitele._NEWLINE_Zarzuela El C\xc3\xb3ndor Pasa (\xc3\xaen rom\xc3\xa2n\xc4\x83 Zborul condorului), scris\xc4\x83 \xc3\xaen 1913 de peruanul Daniel Alom\xc3\xada Robles \xc8\x99i bazat\xc4\x83 pe motive populare, a c\xc4\x83p\xc4\x83tat un renume mondial, fiind una dintre cele mai cunoscute compozi\xc8\x9bii muzicale peruane. Subiectul este un conflict tragic \xc3\xaentre indieni \xc8\x99i colonizatorii saxoni, \xc3\xaen care condorul reprezenta idealul libert\xc4\x83\xc8\x9bii. \xc3\x8en anul 2004, piesa a fost declarat\xc4\x83 patrimoniu cultural al Peru. Pe l\xc3\xa2ng\xc4\x83 muzic\xc4\x83, condorul a ap\xc4\x83rut nu o dat\xc4\x83 \xc3\xaen operele literaturii universale. De exemplu, \xc3\xaen romanul Copiii c\xc4\x83pitanului Grant de Jules Verne, micu\xc8\x9bul Robert Grant a fost atacat de un condor gigantic \xc8\x99i dus de acesta \xc3\xaen gheare, \xc3\xaen timpul c\xc4\x83l\xc4\x83toriei prin Patagonia. \xc3\x8en realitate, a\xc8\x99a ceva este imposibil, \xc3\xaentruc\xc3\xa2t structura picioarelor condorilor nu le permite s\xc4\x83 \xc8\x9bin\xc4\x83 prada \xc3\xaen gheare.\n_START_SECTION_\nFilatelie \xc8\x99i numismatic\xc4\x83\n_START_PARAGRAPH_\nAv\xc3\xa2nd o \xc3\xaenc\xc4\x83rc\xc4\x83tur\xc4\x83 spiritual\xc4\x83 apreciabil\xc4\x83, imaginea condorilor andini se g\xc4\x83se\xc8\x99te deseori pe timbrele po\xc8\x99tale. Astfel de timbre au ap\xc4\x83rut \xc3\xaen Ecuador \xc3\xaen 1958, \xc3\xaen Argentina anului 1960, \xc3\xaen Peru pe parcursul anului\xc2\xa01973, \xc3\xaen Columbia \xc3\xaen 1992, \xc3\xaen Chile \xc3\xaen primul an al secolului curent \xc8\x99i \xc3\xaen Venezuela patru ani mai t\xc3\xa2rziu. De asemenea, silueta lor este gravat\xc4\x83 pe unele monede columbiene \xc8\x99i chiliene.\n_START_SECTION_\nHeraldic\xc4\x83\n_START_PARAGRAPH_\nCondorul andin este unul din simbolurile acestei regiuni \xc8\x99i, de aceea, apare pe stemele mai multor state sud-americane: Bolivia, Chile, Columbia \xc8\x99i Ecuador.'